Xotin-qizlarga nisbatan qayd etilgan tazyiq va zo‘ravonlik holatlarining 84,7 foizi oilalarda sodir etilgan. O‘tgan 7 oyda qariyb 22 ming nafar tazyiq va zo‘ravonlikdan jabrlangan xotin-qizlarga himoya orderi berildi. Bu haqda Oila va xotin-qizlar qo‘mitasi boshqarma boshlig‘i O‘g‘iloy O‘rozova ma’lum qildi. Qayd etilishicha, xotin-qizlarga nisbatan qayd etilgan tazyiq va zo‘ravonlik holatlarining 18 526 tasi (84,7 foizi) oilalarda sodir etilgan. Himoya orderi berish natijasida 9 362 ta oilani tiklashga, 11 ming 350 ta oilada nizolarni bartaraf etishga erishilgan. Rasmiylashtirilgan 5495 ta himoya orderi bo‘yicha ma’muriy yoki jinoiy javobgarlik belgilanib, xotin-qizlarning buzilgan huquqlari tiklangan.